Foto’s: Twee leeus gered ná veldbrand op Vrystaat-plaasMicca en Juba (Foto verskaf deur Four Paws) Die internasionale dierewelsynsorganisasie Four Paws het twee jong leeus, Micca en Juba, verwelkom by sy Lionsrock Big Cat Sanctuary in Bethlehem in die Vrystaat ná hulle gered is toe ŉ veldbrand deur hul kamp op ŉ privaat plaas in die Vrystaat versprei het. “Die leeus, wat op ŉ teelplaas gebore is, kan nou ŉ behoorlike bestaan in ŉ regte bewaringsgebied. Die diere is aanvanklik by ŉ plaaslike teelplaas gekoop om as sekuriteit te dien op die eienaar se perseel,” het Fiona Miles, direkteur van Four Paws, Sondag gesê. “Leeus behoort nie in privaat aanhouding te wees nie en is beslis ook nie geskik as veiligheidswagte nie. Ons hoop dat ons vir dié pragtige diere ŉ lewenslange tuiste kan bied by Lionsrock. Hier is hulle beskerm teen privaat aanhouding, telery en die gebliktejagbedryf.” Volgens inligting tot Four Paws se beskikking is die grond, waar die leeus aangehou is, verkoop en dit het die eienaar in ŉ moeilike posisie geplaas – hy sou óf ŉ veilige hawe vir die diere moes soek óf hulle na die teelplaas moes terugstuur waar hulle vandaan gekom het waar hulle toekoms onseker sou wees. “Terwyl hy nog op soek was na ŉ geskikte oplossing, het ŉ veldbrand skielik op die plaas begin en alles in die leeukamp afgebrand. Die leeus is geskroei, maar hulle het nie ernstige beserings opgedoen nie,” het Miles verduidelik. “Die leeumannetjie en leeuwyfie is ŉ paar weke gelede gesteriliseer. Hul nuwe tuiste, Lionsrock Big Cat Sanctuary, sal ŉ lewenslange tuiste bied aan Micca en Juba met geskikte lewenstoestande vir hul spesie.”